શુક્રવારે રાજકોટમાં પોસ્ટર ઉતારવા બાબતે બીજેપીના કૉર્પોરેટર દ્વારા શહેર કૉન્ગ્રેસના પ્રમુખને મારવામાં આવેલા માર અને એ પછી કૉન્ગ્રેસ દ્વારા શહેરમાં રાખવામાં આવેલા સદ્ભાવના મિશનનાં પોસ્ટર ફાડવા અને સળગાવવાની ઘટના બન્યા પછી રાજકોટ પોલીસે સોમવારે રાજકોટમાં થનારા સદ્ભાવના ઉપવાસમાં સ્ટ્રૉન્ગ સિક્યૉરિટી આપી દીધી છે. રાજકોટનાં પોલીસ-કમિશનર ગીતા જોહરીએ કહ્યું હતું કે ‘કોઈ પણ પ્રકારની અનિચ્છનીય ઘટના ન બને એ માટે સ્ટેટ રિઝવ્ર્ડ પોલીસની બેને બદલે સાત એટલે કે પાંચ બટૅલિયન વધારાની બોલાવવામાં આવી છે, જે ગ્રાઉન્ડ પર સિક્યૉરિટી સંભાળશે. આ ઉપરાંત સદ્ભાવના મંડપમાં પ્રવેશ પહેલાં બે જગ્યાએ સિક્યૉરિટી ચેક કરવામાં આવતી હોય છે એ હવે ત્રણ જગ્યાએ કરવામાં આવી છે. આ ઉપરાંત સદ્ભાવનાના તમામ ડૂમમાં અને આખા એરિયામાં સીસીટીવી (ક્લોઝ્ડ-સર્કિટ ટીવી) કૅમેરા મૂકવામાં આવ્યા છે.’